Zbog sumnje da je u svađi u noći na nedjelju udario 44-godišnjaka koji je pao, a potom i preminuo od zadobivenih ozljeda u bolnici u Rijeci, policija je kazneno je prijavila muškarca uhićenog u Rijeci nedugo nakon obračuna. Po dolasku na mjesto događaja policajci koji su se nalazili u blizini vidjeli su muškarca na podu te drugog koji se trčeći udaljava. Brzo su ga sustigli i priveli ga.

– U gradu je vladala odlična atmosfera, no najednom smo preko puta uočili komešanje i ubrzo je došla Hitna. Poslije sam iz novina pročitao da je stradao jedan čovjek, no iz kafića nismo ništa vidjeli jer je ispred bila velika pozornica koja je blokirala pogled prema mjestu tragedije – kazao je konobar obližnjeg kafića.

Prema neslužbenim informacijama, preminuli Elvis pokušao je spriječiti nasilje nad jednom ženom. Nažalost, postao je žrtva napadača koji ga je sustigao i udario nakon izlaska iz kafića. Shrvana obitelj zamolila je za razumijevanje u ovim teškim trenucima.

– Ne znamo ni sami što se točno dogodilo, još nemamo nikakve službene informacije – kratko doznaju 24sata od ožalošćene obitelji.

Oni koji su ga poznavali o njemu imaju samo riječi hvale. – Bio je pošten čovjek i brižan otac i suprug, uvijek spreman pomoći. Ne znam što se točno dogodilo, ali noć otvorenja EPK meni će nažalost ostati u gorkom sjećanju. Strašno – kazao je prijatelj preminulog koji je iza sebe ostavio ožalošćenu suprugu i dvoje male djece.